**IV. gimnazija u Zagrebu** je javna gimnazija jezičnog usmjerenja. Nalazi se u Ulici Žarka Dolinara 9, u četvrti Kajzerica. U sklopu nastave postoji jezična gimnazija i dvojezična nastava na engleskom, njemačkom i francuskom jeziku. IV. gimnazija među deset je najboljih srednjih škola po rezultatima Državne mature u Republici Hrvatskoj.  Dužnost ravnatelja obavlja prof. Boris Štimac.

Povijest
--------

Bivša zgrada IV. gimnazije, danas muzej Mimara
Zagrebačka IV. gimnazija osnovana je 8. listopada 1934. godine. Prvi mjesec bila je u okviru I. gimnazije, ali se već sljedeći mjesec, 7. studenog osamostalila te počela djelovati pod službenim imenom "Državna IV. muška realna gimnazija u Zagrebu". Četvrta gimnazija počela s radom u prostorijama tada II. klasične gimnazije u Ulici Izidora Kršnjavoga (danas osnovna škola). Prvi od tadašnje kraljevske vlade postavljeni ravnatelj bio je dr. Dane Medaković. Ugledni sveučilišni nastavnici, znanstvenici, umjetnici pa i akademici započeli su svoju djelatnost kao profesori IV. gimnazije. U izvještaju za 1940. godinu u Četvrtoj gimnaziji radilo čak osam doktora znanosti. Godine 1943. gimnazija ponovno se seli, na Sveučilište. Završetkom II. svjetskog rata, IV. je gimnazija preseljena u zgradu realne gimnazije, u južno krilo (nasuprot hotelu Intercontinental). Godine 1947. Četvrta gimnazija seli na Rooseveltov trg i tamo djeluje do njezinog ukidanja 1977. kada ulazi u sastav Centra. Nakon prenamjene gimnazijske zgrade u Muzej Mimara, 1986. škola raseljava se na više mjesta po gradu, a uprava je bila u Varšavskoj ulici. Od školske godine 1953./54. prvi razred Četvrte gimnazije počinje nastavu s mješovitim razredima, pa je tako nakon dvadeset godina prestala djelovati kao isključivo muška gimnazija. Do tada je imala svake školske godine od 14 do 20 razreda. Školske godine 1990./1991. gimnazija postaje jezična. Gubitkom stare zgrade na Rooseveltovom trgu, Grad Zagreb se obvezao izgraditi novu školsku zgradu za potrebe I. i IV. gimnazije. To obećanje je izvršeno izgradnjom moderne zgrade u Novom Zagrebu u naselju Utrine. 2014. godine IV. gimnazija se preselila u zagrebačko naselje Kajzericu.

Programi
--------

| Nastavni predmet | **Jezična gimnazija** |
| --- | --- |
| **I.** | **II.** | **III.** | **IV.**
 |
| **Hrvatski jezik** | 4 | 4 | 4 | 4 |
| **1. strani jezik** | 4 | 4 | 4 | 4 |
| **2. strani jezik** | 4 | 3 | 3 | 3 |
| **Latinski jezik** | 2 | 2 | - | - |
| **Glazbena umjetnost** | 1 | 1 | 1 | 1 |
| **Likovna umjetnost** | 1 | 1 | 1 | 1 |
| **Psihologija** | - | - | 2 | - |
| **Logika** | - | - | 1 | - |
| **Filozofija** | - | - | - | 2 |
| **Sociologija** | - | - | 2 | - |
| **Povijest** | 2 | 2 | 2 | 2 |
| **Zemljopis** | 2 | 2 | 1 | 2 |
| **Matematika** | 3 | 3 | 3 | 3 |
| **Fizika** | 2 | 2 | 2\* | 2\* |
| **Kemija** | 2 | 2 | 2\* | 2\* |
| **Biologija** | 2 | 2 | 2\* | 2\* |
| **Informatika** | - | 2 | - | - |
| **Politika i gospodarstvo** | - | - | - | 1 |
| **TZK** | 2 | 2 | 2 | 2 |
| **Izborni predmet (vjeronauk ili etika)** | 1 | 1 | 1 | 1 |
| **Strani jezik** | - | - | 2\* | 2\* |
|

* U trećem i četvrtom razredu umjesto jednog predmeta iz prirodne skupine (fizika, kemija, biologija) mogu se birati prošireni programi stranih jezika ili treći strani jezik.

Izvori
------

1. ↑  Ravnatelj IV. gimnazije: Od iduće godine izgledno je da se škola seli na Kajzericu
2. ↑  „HR-DAZG-112 IV. muška realna gimnazija u Zagrebu". Arhivirano iz originala na datum 2015-07-14. Pristupljeno 2015-11-05.
3. ↑  Četvrta gimnazija Zagreb: Povijest
4. ↑  „Muzej Mimara - Povijest zgrade". Arhivirano iz originala na datum 2015-07-14. Pristupljeno 2015-11-05.
5. ↑  Na Kajzerici u rujnu napokon novi vrtić i 4. gimnazija
6. ↑